《简叔自临安之官鄂渚专书问讯多寄近作以诗谢》
宋代·孙应时

与君异姓似诸昆，文采风流帝子孙。
珍重征途犹问讯，殷勤诗卷遣重论。
光寒牛斗韬龙剑，兴逸江湖著瓠樽。
混混人间谁虎鼠，冥冥物外独鹏鲲。
间中日月无追恨，圣处工夫岂浪言。
万里此心长对面，莫寻别赋苦消魂。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。